Document ID: 31991R3594

Komisijas Regula (EEK) Nr. 3594/91
(1991. gada 11. decembris)
par režīmu, kas piemērojams lauksaimniecības produktiem, uz kuriem attiecas references daudzumi un kuru izcelsme ir Āfrikas, Karību jūras baseina un Klusā okeāna valstīs
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes Regulu (EEK) Nr. 715/90 (1990. gada 5. marts), ar ko nosaka režīmu, kuru piemēro lauksaimniecības produktiem un dažām precēm, kas iegūtas, pārstrādājot Āfrikas, Karību jūras baseina un Klusā okeāna valstu vai aizjūras zemju un teritoriju izcelsmes lauksaimniecības produktus [1], kas grozīta ar Regulu (EEK) Nr. 523/91 [2], un jo īpaši tās 16. un 27. pantu,
tā kā Regulas (EEK) Nr. 715/90 16. pants dažiem lauksaimniecības produktiem, uz kuriem attiecas šī regula un kuru izcelsme ir minētajās valstīs, pēc noteikta grafika paredz pakāpeniski samazināt muitas nodokļus, ievērojot references daudzumus un Kopienas uzraudzību;
tā kā šos nodokļu samazinājumus sadala pa tiem pašiem periodiem un saskaņā ar to pašu grafiku, kāds paredzēts Spānijas un Portugāles Pievienošanās aktā, tiem pašiem produktiem, kurus no šīm valstīm ieved Kopienā, kāda tā izveidojusies 1985. gada 31. decembrī;
tā kā Komisijas Regula (EEK) Nr. 3593/91 (1991. gada 11. decembris), ar ko divos posmos atceļ dažus muitas nodokļus, kurus saskaņā ar Vidusjūras nolīgumiem piemēro tirdzniecībai starp Spāniju, Portugāli un desmit valstu Kopienu [3], paredz to, ka atlikušie muitas nodokļi, kas piemērojami Spānijas un Portugāles produktiem, attiecībā uz kuriem tarifu likvidācija turpinās pēc 1993. gada 1. janvāra, tiks atcelti divās vienādās daļās 1992. gada 1. janvārī un 1993. gada 1. janvārī;
tā kā viena un tā pati koncesija ir jāpiešķir vieniem un tiem pašiem produktiem, kuru izcelsme ir ĀKK valstīs;
tā kā atbilstoši Padomes Regulai (EEK) Nr. 1820/87 (1987. gada 25. jūnijs) par to, kā piemērot ĀKK/EEK Ministru padomes Lēmumu Nr. 2/87 par trešās ĀKK-EEK Konvencijas protokola iepriekšēju īstenošanu [4], kas izriet no Spānijas Karalistes un Portugāles Republikas pievienošanās Eiropas Kopienām, minētos references daudzumus piemēro Spānijā un Portugālē;
tā kā, lai Komisijas kompetentās iestādes varētu noteikt gada tirdzniecības bilanci katram produktam un lai vajadzības gadījumā varētu piemērot iepriekšminētās Regulas (EEK) Nr. 715/90 16. panta 3. punktā paredzēto pasākumu, šiem produktiem piemēro statistisko apsekošanu saskaņā ar Padomes Regulu (EEK) Nr. 2658/87 [5], kurā jaunākie grozījumi izdarīti ar Komisijas Regulām (EEK) Nr. 3537/91 [6] un (EEK) Nr. 1736/75 [7];
tā kā attiecīgo produktu importu pēc iepriekš noteiktiem grafikiem Kopienas līmenī salīdzina ar references daudzumiem, tiklīdz muitas iestādes apstiprina to laišanu brīvā apgrozībā; tā kā tādēļ ir lietderīgi noteikt references daudzumus šiem pielikumā minētajiem produktiem;
tā kā šajā regulā paredzētie pasākumi ir saskaņā ar Augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
1. pants
1. Dažu tādu produktu importam Kopienā, kuru izcelsme ir Āfrikas, Karību jūras baseina un Klusā okeāna valstīs, piemēro references daudzumus un statistisko apsekošanu.
Šā panta pirmajā daļā minētie produkti, to KN kodi, derīguma termiņi un references daudzumu līmeņi ir izklāstīti pielikumā.
2. Daudzumus ieskaita references daudzumos, tiklīdz muitas iestādes apstiprina produktu laišanu brīvā apgrozībā un tiklīdz tiem pievieno preču pārvadājumu apliecību. Ja preču pārvadājumu apliecību iesniedz a posteriori, preces ieskaita attiecīgajā references daudzumā tad, kad tās tiek laistas brīvā apgrozībā.
Apjomu, kādā references daudzumus izmanto, nosaka Kopienas līmenī, pamatojoties uz importu, kas tiek ieskaitīts references daudzumos tā, kā minēts punkta pirmajā daļā, un to saskaņā ar Regulām (EEK) Nr. 2658/87 un (EEK) Nr. 1736/75 dara zināmu Eiropas Kopienas Statistikas birojam.
2. pants
Dalībvalstis un Komisija cieši sadarbojas, lai nodrošinātu šīs regulas ievērošanu.
3. pants
Šī regula stājas spēkā 1992. gada 1. janvārī.
Šī regula uzliek saistības kopumā un ir tieši piemērojama visās dalībvalstīs.
Briselē, 1991. gada 11. decembrī

Labels: 3
17
19
18